
A felgyorsulási képesség vizsgálata bonyhádi középiskolások körében

Bevezetés
Témaválasztásom alapjául szolgált, hogy a bonyhádi Petőfi Sándor Evangélikus Gimnáziumban, ahol a középiskolás tanulmányaimat folytattam, a tárgyi feltételek bővülése miatt lehetőség nyílt egy olyan felmérésre, melynek eredményeit, tapasztalatait a későbbi tanári illetve atlétika edzői munkámban is hasznosítani tudom. 
A vizsgálat célja, egy keresztmetszeti vizsgálat keretében a felgyorsulási képesség befolyásoló hatásának vizsgálata 60 m-es síkfutásnál. A későbbiekben a vizsgálatot bővíteni szeretném ismételt, fejlődést mérő longitudinális felmérésekkel is. A vizsgálat eredményei hasznos információval szolgálhatnak arról, hogy a középiskolás korosztálynál mikor lehetne még felgyorsulási képességet és a sprintgyorsaságot fejleszteni. 

Irodalmi áttekintés
A vonatkozó irodalom áttekintése során a gyorsaság különböző fajtáit, részkomponenseit és szenzitív időszakait vizsgáltam. A gyorsaságot már sokan vizsgálták, mint például Harre (1979), Weinick (1980), Cambell (1979), illetve magyar kutatók Csinádi (1967), vagy akár Nádori (1991).
„Gyorsaságon azt a kondícionális képességet értjük, mely lehetővé teszi számunkra az adekvát ingerek által közvetített alternatívák között a mielőbbi helyes döntést, majd a reagálást, a mozdulatok és mozgások minél nagyobb sebességre törekvő végrehajtásával, a kívánt feladat minél rövidebb idejű megoldásával.” A leírt fogalom értelmezésében három szintet különíthetünk el: helyzetfelismerés (döntés), a mozdulat végrehajtása, tényleges feladatmegoldás. (Dr. Rigler Endre 2003)
Dietrich Harre (1979) szerint a gyorsaságot két csoportra lehet bontani, mint mozgásgyorsaságra és ciklikus mozgások gyorsaságára. Ez utóbbit szintén két kategóriába lehet sorolni, a felgyorsulási képességre és a távközi haladás gyorsaságának képességére. A gyorsaság érvényesülését befolyásolja több tényező is (rajtgyorsaság, izmok elasztikussága, mozgásamplitudó, mozgásfrekvencia, technikai stabilitás, akaraterő). A helyzetváltoztatások során a gyorsaság két típusára figyelhetünk fel: a felgyorsulási képességre (elrajtolás után gyorsuló ciklusok egymásutánisága) és a távközi haladás gyorsaságára (legnagyobb haladási sebesség utáni táv leküzdése) (Rigler, 2003). A legnagyobb haladási sebességet, amit a sportoló el tud érni, azt a ciklikus mozgáshoz szükséges ideg-izomtulajdonságok összességével tudjuk jellemezni. (Harsányi, 2000) Ezt a képességet befolyásolja az életkor, a nem és a teljesítmény színvonala. A felgyorsulási képesség rövid távú számokban jelentős (10, 20, 30-60 m) értékének végleges kialakulásához nagymértékben a reakcióidő is belejátszik. 

A reakciógyorsaság valamilyen jelre (ingerre) adott mozgásválasz, amely az első mozdulatig tart, amelyet milliszekundumban mérünk. A reakcióidő szorosan kötődik az elkövetkezendő első elmozduláshoz, hiszen maga a reakcióidő eddig tart. Dr. Rigler Endre (2003) szerint különbséget kell tennünk egyszerű és összetett reakció között (választásos, diszjunktív). Egyszerű reakció esetében ismert ingerre ismert mozgásválaszt adunk. Ilyen például egy rajtjelre adott válasz, hogy elindítjuk a mozgást. Az ilyen jelre adott reakcióidőt 0,12-0.27 s-ról 0,05-0,17 s-ra lehet javítani a mérések alapján. Az összetett reakciónál egy jelre, az anticipációnak köszönhetően többféle és a lehető legjobb megoldást mutató válaszlehetőség közül választ a sportoló, ilyen a vívásban a védekezés, ami egyúttal támadási lehetőséget nyújt az előzőleg támadónak vagy a teniszben, ha kiismeri az ellenfél ütéseit. Javítása a reakciónak mindig a bonyolultabb gyakorlatokkal történik, tehát az egyszerű reakciót összetett reakciók javítják. 
Winter (1980) szerint a szenzitív időszakok között különbséget kell tennünk érzékeny és kritikus fázisok között. A szenzitív szakasz az az időtartam, amelyben a szervezet intenzív fejlődéssel reagál a környezet hatásaira, sokkal aktívabban, mint más időszakokban.  A kritikus fázison az érzékeny szakaszon belüli, korlátozott időtartamot érti, amikor a külső hatásoknak feltétlenül teljesülni kell ahhoz, hogy a fejlődés létrejöjjön. Ez képezi alapját a mozgásfejlődés fázismodelljének, melyben vannak stagnáló szakaszok és a visszafejlődés is jellemző. A két nem között eltérés tapasztalható a szenzitív időszakok határainál. Fiúknál a gyorsaság legérzékenyebb szakaszai 9-10, 11-13 és 15-16 éves korban figyelhetőek meg, a gyorsasági erő 11-13 éves korig mutathat intenzív fejlődést. Lányoknál a gyorsaság 11-16 éves korig a legfejleszthetőbb, 15-17 éves kornál tapasztalható egy második fejlődési fázis, a gyorsasági erő fejlesztésével 11-17 éves korig javasolt foglalkozni. Figyelembe kell venni az egyéni fejlődést is a motorikus képességek fejlesztésénél, mert nem mindenki fejlődik azonos mértékben és időben. (Arday-Farmosi 1994). Bizonyos komponensek nem fejleszthetőek serdülőkorban (lépésfrekvencia 9-10 éves korig).
Hipotézisek

H1. 
Feltételeztem, hogy a különböző korosztályok és nemek között különbség tapasztalható a felgyorsulási képesség és a gyorsaság tekintetében.

H2. 
Feltételeztem, hogy a 60 m-es síkfutásban elért jó eredmények visszavezethetők a felgyorsulási képesség (20 m) magas színvonalára. 

H3. 
Feltételeztem, hogy a jó felgyorsulási képességgel rendelkező tanulók között is vannak, akik gyengébben teljesítenek 60 méteren.
Anyag és módszer

A bonyhádi Petőfi Sándor Evangélikus Gimnáziumban, 524 tanuló bevonásával végeztem a kutatásom. 1992-1995-ös születésű tanulók vettek részt a vizsgálatban, 9. évfolyamtól 12. évfolyamig. 279 lány és 245 fiú adatait dolgozom fel. A 9. évfolyamon 69 lány, 63 fiú, a 10. évfolyamon 68 lány, 56 fiú, 11. évfolyamon 68 lány, 68 fiú, a 12 évfolyamon 74 lány és 58 fiú adatait gyűjtöttem össze. 
A tanulóknak 60 m síkfutás tesztet kellett teljesíteni térdelőrajttal, ahol az időeredményeket 20 és 60 m-en is rögzítettem. A 60 m időeredmények a gyorsaság, mint komplex képesség (a reakciógyorsaság, a gyorserő, a felgyorsulási képesség, a távközi haladás gyorsasága… stb. együttes értelmezése) szintjére engednek következtetni, a 20 m-es részeredmények pedig a felgyorsulási képesség befolyásoló hatásának vizsgálatához szolgálnak alapul. Fetz és Kornexl adatai alapján (Nádori és mtsai, 1984) a teszt megbízhatósági koefficiense 0, 74-0,97; az objektivitási együttható 0,82-0,90. A felmérést szeptember végén kezdtem, és november elején sikerült befejeznem. A tanórák keretein belül végezhettem el a felméréseket, amiben sokat segített volt tanárom és edzőm Scheidler Géza, a gimnázium jelenlegi egyik testnevelője. Minden tanuló kétszer futotta le a távot, és a jobb időeredményt használtam fel a kutatásom során. 
A tesztek eredményeit egy infrasugaras elven működő mérőműszer segítségével mértem fel. A mérőeszköz részeként két, egymással szemben álló állványon egy infrasugarat kibocsátó panel, illetve a sugarat visszaverő prizma helyezkedik el. Az infrasugár megszakítása elektromos jelet küld a műszer vezérlőegységének. A vezérlőegység érzékeli az infrasugár folytonosságának megszakítását, ezzel egyidejűleg az időmérő műszer megállítását is elvégzi, valamint rögzíti az eredményeket. Ezáltal kiküszöbölhetők az emberi, kézi mérésből adódó pontatlanságok. A mérőeszköz speciális funkciója a késleltetés, melynek jelentősége, hogy az infrasugár megszakítása után a mérőműszer 1,2 másodpercig nem érzékeli a sugár újbóli megszakítását (pl. a kar hátralendítése), nem memorizál újabb időeredményt. 
Az adatok feldolgozása SPSS. 18 statisztikai szoftverrel történt. A felmérések elemzésének első lépéseként az adatok évfolyamonkénti és nemenkénti eloszlását vizsgáltam. A Kolmogorov-Smirnov és a Shapiro-Wilk féle normalitás vizsgálatok eredményei kimutatták, hogy az általam felmért minta adatai eltérnek a normál, Gauss-eloszlástól (1. és 2. táblázat). Ennek következtében a paraméteres statisztikai eljárások használatának egyik fontos előfeltétele nem teljesült, így a továbbiakban az adatfeldolgozás nem-paraméteres tesztek alkalmazásával valósult meg. 
Az első hipotézisemre a választ az alábbi módszerrel vizsgáltam. A fiúk és lányok időeredményei közötti különbség feltárásához Mann-Whitney U tesztet (a kétmintás t-próba nem-paraméteres megfelelője) alkalmaztam. A különböző korosztályok, évfolyamok közötti teljesítménybeli különbséget pedig Kruskal-Wallis H teszttel elemeztem, amely az egyszempontos varianciaanalízis nem-parametrikus megfelelője. A Kruskal-Wallis H próba alkalmazása az SPSS programban nem teszi lehetővé post-hoc tesztek alkalmazását. Ezért azokban az esetekben, ahol a teszt szignifikáns eltérést mutatott a vizsgált évfolyamok között, további Mann-Whitney U tesztekkel megállapítottam, hogy mely mintapárok átlagai között tapasztalható statisztikailag jelentős eltérés.
A második hipotézisem szerint a 60 m-es síkfutásban elért jó eredmények visszavezethetők a felgyorsulási képesség (20 m) magas színvonalára. Állításom bizonyításához a tanulók teljesítményét – 60 méteres időeredményeik alapján – klaszteranalízis segítségével három csoportra bontottam, jó, átlagos és gyenge teljesítményekre. A klaszterekbe sorolt tanulók 60 méteres teljesítményéhez tartozó 20 méteres részeredményinek eltérését a három csoport között Kruskal-Wallis H, majd Mann-Whitney U post-hoc tesztekkel vizsgáltam. Előzetes feltételezéseim alapján, amennyiben a 20 m időeredmények is szignifikáns eltérést mutatnak a három csoport között, úgy bizonyítható, hogy a 60 m-es síkfutásban elért jó eredmények visszavezethetők a felgyorsulási képesség magas színvonalára. 
Harmadik hipotézisem vizsgálatánál – melyben azt feltételeztem, hogy a jó felgyorsulási képességgel rendelkező tanulók között is vannak, akik gyengébben teljesítenek 60 m-en – az előzőekhez hasonló módszereket alkalmaztam. A tanulók időeredményeit a felgyorsulási képességeik színvonala alapján osztottam három klaszterbe, majd a 20 méteren mért eredményeikhez tartozó 60 méteres időeredmények eltérését vizsgáltam a csoportok között. Feltételezésem abban az esetben igazolódik be, ha nem találok statisztikailag kimutatható eltérést a három csoport 60 méteres eredményeinek összehasonlításakor.
Eredmények 
A tanulók teszteredményeinek összesített, valamint nemenkénti és évfolyamonkénti statisztikai adatait a 3. táblázat tartalmazza.
Az elvégzett Mann-Whitney U tesztek eredményei alapján mind a felgyorsulási képesség (U = 18456,0; p < 0,001) mind a gyorsaság esetében (U = 7113,5; p < 0,001) szignifikáns különbség mutatkozott a fiúk és a lányok teljesítménye között. A Kruskal-Wallis H teszt kimutatta, hogy az évfolyamok között a 20 méteres részidők (H3 = 33,3; p < 0,001) és a 60 méteres futóteszt eredményeinél (H3 = 16,5; p < 0,01) is szignifikáns különbség volt tapasztalható. Az évfolyamok esetében a további post-hoc tesztek eredményeit a 4. táblázat tartalmazza.  
Második hipotézisem vizsgálatához a tanulók 60 méteres eredményeit jó, átlagos és gyenge teljesítményekre osztottam fel. A klaszteranalízis eredményei szerint a tesztet 189 tanuló teljesítette jó eredménnyel (végső klaszter középpont 8,31 sec), 266 átlagosan (9,61 sec), 69 tanuló pedig gyengén (11,10 sec). A 20 méteres részeredmények összevetése szignifikáns differenciát mutatott ki (H2 = 263,8; p < 0,001) a három klaszter elemzésekor. A Mann-Whitney U post-hoc tesztek mindhárom esetben, a jó és az átlagos (U = 7703,5; p < 0,001), a jó és a gyenge (U = 116,0; p < 0,001), valamint az átlagos és a gyenge (U = 2089,5; p < 0,001) klaszterekhez tartozó 20 méteres időeredmények között is szignifikáns különbséget mutattak ki.
Harmadik hipotézisem bizonyításához a felgyorsulási képesség szintje alapján soroltam csoportokba a tanulókat. A 20 méteres részeredmények közül 245 (végső klaszter középpont 3,20 sec) a jó, 231 az átlagos (3,85 sec), 48 a gyenge (4,65 sec) kategóriába tartozott. A 20 méteres részeredmények alapján létrehozott klaszterekhez tartozó 60 méteres teszteredmények elemzése szintén szignifikáns különbséget mutatott ki a három csoport között (H2 = 266,7; p < 0,001). A post-hoc tesztek mindhárom csoport között szignifikáns különbséget mutattak ki (jó – átlagos: U = 7285,0; p < 0,001; jó – gyenge: U = 170,5; p < 0,001; átlagos – gyenge: U = 1609,5; p < 0,001). 
Konklúzió
Az első hipotézisem beigazolódott, hiszen a nemek és korosztályok között a gyorsaság és a felgyorsulási képesség tekintetében szignifikáns eltérés mutatkozott. A gyorsaság fejlesztésének szenzitív időszaka eltér a két nem között (Winter, 1980). A testi fejlődésnek köszönhetően a serdülőkor végén érheti el a legjobb időeredményeket az egyén. Arday és Farmosi szerint (1994) a gyorsaság fejlesztésében szenzitív időszakok figyelhetők meg a középiskolás korosztálynál mind a fiúk, mind a lányok tekintetében. Kutatásom eredményei alátámasztják ezt az állítást, hiszen első hipotézisem vizsgálatával bebizonyosodott, hogy az általam mért fiú és lány középiskolai tanulók esetében a felgyorsulási képesség és a gyorsaság is eltérést mutatott, ugyanis a 9. és a 11., valamint a 9. és a 12. illetve a felgyorsulási képesség esetében a 10. és a 11. évfolyam között jelentős teljesítménybeli különbséget tapasztaltam. 
A második hipotézisem vizsgálatának eredményei bebizonyították, hogy a 60 méteres síkfutásban elért jó eredmények visszavezethetők a felgyorsulási képesség (20 m) magas színvonalára. Ezért az edzői munkában különös figyelmet kell fordítani a felgyorsulási képesség fejlesztésére is. 
Megfigyeléseim és tapasztalataim alapján több, jó felgyorsulási képességgel rendelkező tanuló is gyengébben teljesített a 60 méteres síkfutás tesztnél. Ezért azt feltételeztem, hogy a 60 méter teljesítéséhez már szükség van gyorsasági állóképességre is, így a jó felgyorsulási képesség nem feltétlenül jár együtt a gyorsaság magasabb színvonalával. Ez a hipotézisem azonban nem igazolódott be, mert a megfigyeléseim egyedi eseteknek bizonyultak, melyek statisztikailag nem kimutathatók.
Összefoglalás
Kutatásom eredményei bebizonyították, hogy a felgyorsulási képesség nagymértékben befolyásolja a sprintgyorsasági teljesítmény színvonalát. Ezért a rövidtávfutók edzésében, az edzésmódszerek megválasztásában jelentős figyelmet kell szentelni a felgyorsulási képesség fejlesztésének. Tapasztalataimat a későbbiekben szeretném a tanári munkában hasznosítani, valamint az edzésfolyamatba beépíteni, így életkorra, nemre lebontott, személyre szabott edzéstervek elkészítését lehetővé tenni, valamint minőségi edzésmunkát végezni. 
A teszteredmények évfolyamonkénti változása, javulása arra enged következtetni, hogy mind a felgyorsulási képesség, mind a gyorsaság jól fejleszthető a középiskolás korosztálynál. A tanulók gyorsasági teljesítményének változását további hosszanti, fejlődést mérő vizsgálatokkal is nyomon szeretném követni, így pontosabb képet kaphatok felgyorsulási képesség és a gyorsaság fejleszthetőségét illetően.

